Australija je zabranila ulazak u državu i Romanu Leljaku, gospodinu koji hoda okolo po svijetu i tvrdi da se u Jasenovcu nije dogodilo ništa strašno. Leljak, slovenski publicist koji sebe naziva istraživačem komunističkih zločina, u četiri australska grada trebao je hrvatskoj dijaspori predstaviti svoju knjigu i film Mit o Jasenovcu.

Informaciju da mu je zabranjen ulazak u Australiju sinoć je potvrdio portalu Kamenjar, koji je to prenio vidno šokirano. Kako pišu, gospodin je u Sydney sletio s urednom vizom i slovenskom putovnicom, no potom je izdvojen iz reda i, navodno, ispitivan više od pet sati. Pišu i da je netko australskim vlastima poslao “kopije novinskih članaka i tekstove s ljevičarskih portala u kojima ga se lažno ocrnjuje”, no to, naravno, nije potvrđeno.

Slučaj s Bujancem i Sedlarom

Leljakova knjiga i dokumentarni film Mit o Jasenovcu donosi niz problematičnih teza, odbacuje niz znanstvenih istraživanja o ovom logoru i navodi kako je tamo zapravo stadalo puno manje ljudi. Leljak iznosi brojku od 1.654 stradalih između 1941. i 1945. dok je po službenim dokumentacijama broj stradalih 83.145, većinom Srba, Roma i Židova.

Inače, Australija je u vrlo ozbiljnom zamahu na desničare, pa tako i na one s ovih prostora. Prije dva tjedna su tako ukinuli vizu Velimiru Bujancu te redatelju Jakovu Sedlaru koji je tamo htio promovirati svoj film Hrvati i Australija.